L’Ajuntament de Carcaixent se suma al Pacte Valencià per la Mobilitat
22 de Septiembre de 2016

Carcaixent

Paula Lozano, regidora de Medi Ambient de l’Ajuntament de Carcaixent, va assistir el dimarts a la Jornada Valenciana per la Mobilitat Sostenible, organitzada per la Conselleria de Vivenda, Obres Públiques i Vertebració del Territori, on es va formalitzar el Pacte per la Mobilitat Segura i Sostenible. A la jornada van assistir més de 40 ajuntaments de la Comunitat Valenciana, a més de la Diputació de València i la Federació Valenciana de Municipis i Províncies (FVMP), institucions que també s’han sumat a este acord institucional.

El "Pacte Valencià per la Mobilitat Segura i Sostenible" al qual s’ha adherit l’Ajuntament de Carcaixent reivindica la concepció de la mobilitat sostenible com un dret bàsic dels valencians i desgrana, en una sèrie d'objectius, el camí a seguir per a perfeccionar-lo i dotar-lo de contingut. Entre els objectius, destaca impulsar la participació ciutadana, humanitzar les ciutats, potenciar el transport públic, gestionar eficaçment el trànsit, millorar les operacions de càrrega, augmentar la seguretat, crear estratègies de mobilitat segura i sostenible en els desplaçaments laborals, suprimir barreres, reduir emissions i sorolls, introduir noves tecnologies i apostar per una ciutat compacta mediterrània.

Este document promogut per la Conselleria, en col·laboració amb la Federació Valenciana de Municipis i Províncies (FVMP) i les diputacions de Castelló, València i Alacant, busca unir esforços entre les diferents administracions ja que, des del Consell, es considera molt important que els ciutadans perceben que les institucions també estan unides en el tema de la mobilitat sostenible.

Així mateix, planteja una sèrie de compromisos concrets com ara executar plans de mobilitat, guanyar espai públic, prioritzar els sòls existents contigus a la ciutat, millorar la seguretat viària, renovar la flota amb vehicles menys contaminants, calmar el trànsit, potenciar l'ús de la bicicleta, crear fòrums de participació, que les institucions adherides podran fer seus progressivament en la mesura de les seues possibilitats.

La regidora de Medi Ambient, Paula Lozano, va recordar l’objectiu que té l’actual Equip de Govern de fer de Carcaixent una ciutat sostenible, i que “l’adhesió al pacte és el nostre compromís de continuar treballant per reduir l’ús abusiu del cotxe en el casc urbà, no solament per les conseqüències negatives que té per a la salut i per al medi ambient, sinó perquè, tal com figura al Pacte, la mobilitat sostenible és un dret de tots els ciutadans que cal aconseguir que arriben a exercir”.